text: ম্যারি ক্যাথলিন টার্নার (জন্ম ১৯ জুন ১৯৫৪) হলেন একজন মার্কিন অভিনেত্রী ও পরিচালক। তিনি তার ভিন্নধর্মী কণ্ঠের জন্য সুপরিচিত। টার্নার দুটি গোল্ডেন গ্লোব পুরস্কার অর্জন করেছেন এবং একটি একাডেমি পুরস্কারের মনোনয়ন লাভ করেছেন।
  
  টার্নার ১৯৮০-এর দশকে বডি হিট (১৯৮১), দ্য ম্যান উইথ টু ব্রেইন্স (১৯৮৩), ক্রাইমস অব প্যাশন (১৯৮৪), রোম্যান্সিং দ্য স্টোন (১৯৮৪), ও প্রিজিস অনার (১৯৮৫) চলচ্চিত্রে অভিনয়ের মধ্য দিয়ে খ্যাতি অর্জন করেন। শেষোক্ত দুটি চলচ্চিত্রের জন্য তিনি সেরা সঙ্গীতধর্মী বা হাস্যরসাত্মক চলচ্চিত্র অভিনেত্রী বিভাগে গোল্ডেন গ্লোব পুরস্কার অর্জন করেন। তিনি পেগি সু গট ম্যারিড (১৯৮৬) চলচ্চিত্রে অভিনয় করে শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। ১৯৮০-এর দশকের শেষভাগে ও ১৯৯০-এর দশকের শুরুতে টার্নার দি অ্যাক্সিডেন্টাল টুরিস্ট (১৯৮৮), দ্য ওয়ার অব দ্য রোজেস (১৯৮৯), ও সিরিয়াল মম (১৯৯৪) চলচ্চিত্রে অভিনয় করেন।
  
  প্রারম্ভিক জীবন
  টার্নার ১৯৫৪ সালের ১৯ই জুন মিজুরির স্প্রিংফিল্ডে জন্মগ্রহণ করেন। তার মাতা প্যাটসি (বিবাহপূর্ব ম্যাগি, ১৯২৩-২০১৫) এবং পিতা অ্যালেন রিচার্ড টার্নার ছিলেন মার্কিন যুক্তরাষ্ট্রের পররাষ্ট্র কর্মকর্তা। অ্যালেন চীনে বেড়ে ওঠেন, সেখানে তার পিতামহ মেথডিস্ট মিশনারী ছিলেন। তার এক বোন সুজান এবং দুই ভাই রয়েছে। ক্যাথলিন তার চার ভাইবোনের মধ্যে তৃতীয় এবং ভাইবোনদের মধ্যে কেবল তিনিই মার্কিন যুক্তরাষ্ট্রে জন্মগ্রহণ করেছিলেন।
  
  তিনি মিজুরি স্টেট বিশ্ববিদ্যালয়ে দুই বছর নাট্যকলা বিষয়ে অধ্যয়ন করেন। এই সময়ে পরিচালক হার্বার্ট ব্লাউ তাকে দ্য হাউজ অব ব্লু লিভস নাটকে অভিনয় করতে দেখেন এবং তাকে বিশ্ববিদ্যালয়ের শেষের বছরগুলো বাল্টিমোর কাউন্টির ম্যারিল্যান্ড বিশ্ববিদ্যালয়ে অধ্যয়নের আমন্ত্রণ জানান। ম্যারিল্যান্ড বিশ্ববিদ্যালয় থেকে তিনি ১৯৭৭ সালে ব্যাচেলর অব ফাইন আর্টস ডিগ্রি অর্জন করেন। এই সময়ে টার্নার চলচ্চিত্র ও মঞ্চ পরিচালক স্টিভ ইয়েগারের পরিচালনায় একাধিক মঞ্চনাটকে অভিনয় করেন।
  
  তথ্যসূত্র
  
  উৎস
  
  বহিঃসংযোগ
  
   দাপ্তরিক ওয়েবসাইট
   
   
   
  
  বিষয়শ্রেণী:১৯৫৪-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:২০শ শতাব্দীর মার্কিন অভিনেত্রী
  বিষয়শ্রেণী:২১শ শতাব্দীর মার্কিন অভিনেত্রী
  বিষয়শ্রেণী:মার্কিন চলচ্চিত্র অভিনেত্রী
  বিষয়শ্রেণী:মার্কিন যুক্তরাষ্ট্রের এলজিবিটি অধিকার কর্মী
  বিষয়শ্রেণী:মার্কিন সোপ অপেরা অভিনেত্রী
  বিষয়শ্রেণী:মার্কিন কণ্ঠ অভিনেত্রী
title: ক্যাথলিন টার্নার